‘Tel jou seëninge’ – Potch-polisieman het SA gaandeDawie Williams (skermgreep uit die video) ŉ Video wat ŉ polisiebeampte van Potchefstroom op Facebook gelaai het, om mense “op te beur”, het die internet gaande. Dawie Williams, ŉ werknemersbystandspraktisyn by die SAPD en senior pastoor van Kingdom Life Centre, het ŉ video opgelaai waar hy, in sy polisie-uniform, die gospelliedjie “Count your blessings” sing. Sedert hy die video op 8 November op Facebook gelaai het, is die video deur meer as 78 000 persone gekyk en meer as 2 500 keer gedeel. Dawie verduidelik hy het nooit dié reaksie verwag nie. “Ek het dit regtig net gedoen om iemand te laat glimlag. Baie dankie vir almal wat dit gedeel het,” het hy geskryf. Hy het later weer ŉ inskrywing op Facebook gemaak om te sê dat hy só baie vriendskapversoeke ontvang het, dat hy ŉ nuwe bladsy, Dawie Williams Ministeries”, moes oopmaak. “Ek sal dieselfde inligting op daardie bladsy publiseer wat julle op my persoonlike blad sou sien,” het hy gesê. “Ek voel oorweldig deur al die liefde wat ek ontvang het. Ek het nooit dié liefderyke reaksie verwag nie, want ek geniet wat ek doen, om mense gelukkig te maak.” Dawie publiseer daaglikse boodskappe van inspirasie en foto’s van sy vrou en jong dogter.